Брюксел, 11.2.2011

COM(2011) 49 окончателен

2011/0024 (NLE)

Предложение за

РЕШЕНИЕ НА СЪВЕТА

относно подписването на Протокола от Нагоя към Конвенцията за биологичното разнообразие, отнасящ се за достъпа до генетични ресурси и за честното и справедливо споделяне на ползите, произтичащи от употребата им

ОБЯСНИТЕЛЕН МЕМОРАНДУМ

1. Конвенцията за биологичното разнообразие (КБР) е основната международна рамка за мерки за опазване на биологичното разнообразие, за устойчиво използване на неговите компоненти и за честното и справедливо споделяне на ползите, произтичащи от използването на генетичните ресурси. Включвайки понастоящем 193 страни, Конвенцията е почти всеобщо възприета. Европейският съюз и всички негови 27 държави-членки са страни по Конвенцията.

2. С член 15 от КБР се създава обща рамка за достъп до генетични ресурси и споделяне на ползите: в него се признават правомощията на държавите да определят достъпа до генетичните ресурси като част от суверенните си права върху природните ресурси. Страните по конвенцията се задължават да предприемат стъпки за улесняване на достъпа до генетичните ресурси. В същото време всички страни са длъжни да предприемат законодателни, административни и политически мерки за споделяне по честен и справедлив начин на резултатите от научни изследвания и разработки, както и на ползите, произтичащи от търговското и друг вид използване на генетичните ресурси, със страната, осигуряваща тези ресурси.

3. Държавните и правителствените ръководители, присъствали на Световния форум за устойчиво развитие през август 2002 г. се споразумяха да започнат преговори за „международен режим“ за достъп и споделяне на ползите в рамките на Конвенцията за биологичното разнообразие. Седмата конференция на страните по Конвенцията за биологичното разнообразие (COP7) през февруари 2004 г. прие подробен мандат за преговори. Бяха проведени преговори в Специалната отворена работна група за достъпа и споделянето на ползите. На Осмата конференция на страните по КБР (COP8) през март 2006 г. страните се ангажираха да завършат преговорите възможно най-скоро преди Десетата конференция на страните по КБР (COP10) през октомври 2010 г. На Деветата конференция на страните по КБР (COP9) през май 2008 г. страните постигнаха споразумение за текстовата основа и за подробна пътна карта за заключителните преговори.

4. Заключителни преговори по Протокола от Нагоя бяха проведени през април 2009 г., през ноември 2009 г., през януари 2010 г., през март 2010 г., през юли 2010 г., през септември 2010 г., както и преди и по време на Десетата конференция на страните по КБР (COP10) през октомври 2010 г.

5. На 26 октомври 2009 г. Съветът прие решение за официално упълномощаване на Комисията да участва, от името на Европейската общност по въпроси от компетентността на Общността, в преговорите за международния режим за достъп и споделяне на ползите на Осмата и Деветата среща на Специалната отворена работна група за достъпа и споделянето на ползите. Упълномощаването включи всички представляващи предмет на преговорите въпроси, с изключение на въпроса за традиционните знания, свързани с генетичните ресурси, за което бе преговаряно от председателстващите Съвета държави-членки, от името на държавите-членки. На 21 септември 2010 г. с решение на Съвета правомощията на Комисията да преговаря бяха удължени до Десетата конференция на страните по КБР (COP10).

6. По време на преговорите, Съветът многократно изрази своята политическа подкрепа за преговорите и ангажимента си за успешен резултат[1]. На 29 октомври 2010 г. на координационното заседание на ЕС на ниво министри по време на Десетата конференция на страните по КБР (COP10) в Нагоя единодушно бе подкрепено компромисно предложение относно протокола за достъп до генетични ресурси и споделяне на ползите, внесено в последния ден на COP10 от японското председателство на COP10, имайки предвид, че предложението е в рамките на договорените позиции на ЕС и предвид насоките за водене на преговори, дадени на Комисията.

7. На 30 октомври 2010 г., на заключителното пленарно заседание на Десетата конференция на страните по КБР (COP10) успешно бе приет Протоколът от Нагоя към Конвенцията за биологичното разнообразие, отнасящ се за достъпа до генетични ресурси и за честното и справедливо споделяне на ползите, произтичащи от употребата им. Протоколът ще бъде предоставен за подписване в седалището на Организацията на обединените нации в Ню Йорк от 2 февруари 2011 г. до 1 февруари 2012 г.

8. В решението на Десетата конференция на страните по КБР (COP10) за приемане на Протокола от Нагоя се призовава страните по КБР да подпишат протокола при първа възможност и да подадат документи за ратифициране, приемане или одобрение, или документи за присъединяване, според случая, с оглед да се осигури възможно най-скорошно влизане на протокола в сила. През юни 2011 г. и април 2012 г. ще бъде свикан Междуправителствен комитет за протокола, който да подготви първата среща на страните по протокола.

9. На 20 декември 2010 г. Съветът прие заключения, които inter alia приветстват приемането на Протокола от Нагоя относно достъпа и споделянето на ползите и приканват Комисията да подпише Протокола от Нагоя при първа възможност и да започне подготовка за своевременното му ратифициране и прилагане[2].

10. Предвид гореизложеното е уместно представител на Съюза да подпише, при условие че бъде сключен, Протокола от Нагоя към Конвенцията за биологичното разнообразие, отнасящ се за достъпа до генетични ресурси и за честното и справедливо споделяне на ползите, произтичащи от употребата им.

2011/0024 (NLE)

Предложение за

РЕШЕНИЕ НА СЪВЕТА

относно подписването на Протокола от Нагоя към Конвенцията за биологичното разнообразие, отнасящ се за достъпа до генетични ресурси и за честното и справедливо споделяне на ползите, произтичащи от употребата им

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 192, параграф 1, във връзка с член 218, параграф 5 от него,

като взе предвид предложението на Комисията,

като има предвид, че:

1. През август 2002 г. държавните глави и правителствените ръководители, участващи в Световната среща на високо равнище по въпросите на устойчивото развитие, се споразумяха относно започване на преговори за „международен режим“ за достъп и споделяне на ползите в рамките на Конвенцията за биологичното разнообразие.

2. На 26 октомври 2009 г. и отново на 21 септември 2010 г. Съветът упълномощи Комисията да участва в горепосочените преговори от името на Съюза по отношение на въпросите, които влизат в компетенциите на Съюза.

3. Съветът многократно изрази своята политическа ангажираност за успешното завършване на преговорите в рамките на одобрения краен срок[3].

4. Координационната среща на Съюза на ниво министри, състояла се на 29 октомври 2010 г. по време на Десетата конференция на страните по Конвенцията за биологичното разнообразие в Нагоя единодушно подкрепи компромисното предложение за Протокол от Нагоя, внесено от японското председателство.

5. След приемането му на Десетата конференция на страните по Конвенцията за биологичното разнообразие, Протоколът от Нагоя за достъпа до генетични ресурси и за честното и справедливо споделяне на ползите, произтичащи от употребата им в съответствие с Конвенцията за биологичното разнообразие ще бъде предоставен за подписване в седалището на Обединените нации в Ню Йорк от 2 февруари 2011 г. до 1 февруари 2012 г.

6. На 20 декември 2010 г. Съветът приветства приемането на Протокола от Нагоя и прикани Комисията да подпише Протокола от Нагоя при първа възможност и да започне подготовка за своевременното му ратифициране и прилагане[4].

7. Споразумението следва да бъде подписано от името на Съюза след сключването му на по-късна дата.

ПРИЕ НАСТОЯЩОТО РЕШЕНИЕ:

Член 1

С настоящото председателят на Съвета се упълномощава да посочи лицето или лицата, оправомощени да подпишат от името на Съюза Протокола от Нагоя към Конвенцията за биологичното разнообразие, отнасящ се за достъпа до генетични ресурси и за честното и справедливо споделяне на ползите, произтичащи от употребата им.

Текстът на споразумението, което следва да бъде подписано, е приложен към настоящото решение.

Член 2

Настоящото решение влиза в сила в деня на приемането му.

Съставено в

За Съвета

Председател

[1] Виж Заключенията на Съвета от 6 март 2006 г., 28 юни 2007 г., 4 март 2008 г., 16 март 2010 г. и 14 октомври 2010 година.

[2] Виж Заключения на Съвета от 20 декември 2010 г., по-специално точки 1 и 21.

[3] Виж Заключенията на Съвета от 6 март 2006 г., 28 юни 2007 г., 4 март 2008 г., 16 март 2010 г. и 14 октомври 2010 г.

[4] Виж Заключенията на Съвета от 20 декември 2010 г., по-специално точки 1 и 21.